รัฐบาลจัดหาวัคซีนได้เกินเป้าหมาย สั่งเร่งสำรวจขึ้นทะเบียนแรงงาน วางแผนฉีดวัคซีนกลุ่มประชากรต่างด้าวทั่วประเทศ
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์  จันทร์โอชา นายกรัฐมนตรีและรัฐมนตรีว่าการกระทรวงกลาโหม ในฐานะผู้อำนวยการศูนย์บริหารสถานการณ์ฉุกเฉินโควิด-19 (ศบค.) รู้สึกพอใจกับการจัดหาวัคซีนโควิด-19 เกินเป้าหมาย โดยปลายปีนี้ ไทยจะมีวัคซีนรวมทั้งหมด 155.6 ล้านโดส ประกอบด้วยวัคซีนที่รัฐจัดหา  จำนวน 128.6 ล้านโดส โดยตั้งเป้าหมายใหม่ของการฉีดวัคซีนภายในปีนี้ โดยให้ครอบคลุมผู้ได้รับการฉีดวัคซีนเข็มที่ 1 อย่างน้อยร้อยละ 80 และเข็ม 2 อย่างน้อยร้อยละ 70 ภายในเดือนธันวาคม 2564โดยตั้งแต่วันที่ 28 กุมภาพันธ์ – 12 พฤศจิกายน 2564 มีจำนวนผู้ได้รับวัคซีนสะสม  84.5 ล้านราย แบ่งประเภทผู้ได้รับเข็มที่ 1 จำนวน 45.2 ล้านราย คิดเป็นร้อยละ 67.3 ผู้ได้รับเข็มที่ 2 จำนวน 36.5 ล้านราย คิดเป็นร้อยละ 54.4 ผู้ได้รับเข็มที่ 3 จำนวน 2.7 ล้านราย คิดเป็นร้อยละ 3.8 สำหรับผลการฉีดวัคซีนในกลุ่มอายุ 12 – 17 ปี ระหว่างวันที่ 4 ตุลาคม – 11 พฤศจิกายน  2564 รวมจำนวน 4.3 ล้านโดส แบ่งเป็น เข็มที่ 1 จำนวน 2.8 ล้านโดส และเข็มที่ 2  จำนวน  1.5 ล้านโดส และการฉีดวัคซีนชาวต่างชาติในไทยอยู่ที่ 2,196,744 โดส คิดเป็นร้อยละ 26.5  ของจำนวนชาวต่างชาติทั้งหมดที่อาศัยอยู่ในไทยนอกจากนี้ โฆษกประจำสำนักนายกรัฐมนตรียังกล่าวว่า นายกรัฐมนตรีในฐานะ ผู้อำนวยการ  ศบค. ยังเห็นชอบให้มีการจัดสรรให้กลุ่มประชากรอื่นๆ ที่ไม่ใช่สัญชาติไทยทั้งหมด สามารถรับการฉีดวัคซีนได้ตามความสมัครใจ แนวทางบริหารจัดการกลุ่มประชากรที่มิใช่สัญชาติไทย  ศบค.มอบหมายให้หน่วยงานที่รับผิดชอบกำหนดและจัดทำทะเบียนรายชื่อและจำนวนสำหรับผู้ที่ประสงค์รับวัคซีน ติดตามให้มารับการฉีดวัคซีนตามวัน เวลาและสถานที่ที่กำหนดต่อไป